**Povzetek revizijskega poročila *Zbirna bilanca stanja proračuna Republike Slovenije na dan 31. 12. 2017***

Računsko sodišče je revidiralo *zbirno bilanco stanja proračuna Republike Slovenije na dan 31. 12. 2017*.

Cilj revizije je bil izrek mnenja o zbirni bilanci stanja proračuna Republike Slovenije na dan 31. 12. 2017.

Revidirani uporabniki javnih sredstev so bili Vlada Republike Slovenije in ministrstva.

Računsko sodišče je zaradi pomanjkanja revizijskih dokazov zavrnilo izrek mnenja o zbirni bilanci stanja proračuna na dan 31. 12. 2017. V reviziji ni bilo mogoče pridobiti zadostnih in ustreznih dokazov za potrditev stanj osnovnih sredstev, terjatev za sredstva, dana v upravljanje, in kratkoročnih terjatev do kupcev.

V zbirni bilanci stanja proračuna Republike Slovenije na dan 31. 12. 2017 izkazanih vrednosti za osnovna sredstva ni bilo mogoče potrditi zaradi:

* nepravočasnega aktiviranja investicij in ker ni bil izveden popis investicij v teku,
* neobstoja dokumentacije o nabavni vrednosti in popravkih vrednosti za starejša osnovna sredstva,
* napak pri obračunavanju popravkov vrednosti, katerih pravilnih vrednosti zaradi neustreznih evidenc ni mogoče ugotoviti,
* neurejenih vpisov v zemljiško knjigo in
* neopredelitev do ugotovitev popisnih komisij.

Neodpisana vrednost osnovnih sredstev na dan 31. 12. 2017 v zbirni bilanci stanja znaša 6.891.872.228 evrov, kar predstavlja 21,7 odstotka vseh sredstev, izkazanih v zbirni bilanci stanja.

Ministrstva ne razpolagajo z dovolj podrobnimi analitičnimi evidencami o terjatvah za sredstva, dana v upravljanje. Pri pridobivanju podatkov o vrednostih teh terjatev se v pomembnem delu opirajo na podatke upravljavcev teh sredstev, ki pa niso zanesljivi. Ministrstva, ki dajejo sredstva v upravljanje, ne zagotavljajo ustreznega nadzora nad evidencami upravljavcev sredstev in s tem tudi ne nad sredstvi, danimi v upravljanje. Zaradi opisanih pomanjkljivosti v evidencah in slabosti v sistemu nadzora nad sredstvi, danimi v upravljanje, ni bilo mogoče pridobiti ustreznih in zadostnih dokazov o pravilnem stanju terjatev za sredstva, dana v upravljanje, v zbirni bilanci stanja na dan 31. 12. 2017. Terjatve za sredstva, dana v upravljanje, so v zbirni bilanci stanja izkazane v znesku 2.874.849.816 evrov, kar predstavlja 9 odstotkov vseh sredstev, izkazanih v zbirni bilanci stanja na dan 31. 12. 2017.

Zaradi neusklajenosti podatkov v informacijskem sistemu organa upravljanja in
računovodsko-informacijskem sistemu organa za potrjevanje računsko sodišče ne more potrditi kratkoročnih terjatev za sredstva iz naslova sredstev Evropske unije, ki so na dan bilance stanja 31. 12. 2017 izkazane v skupnem znesku 169.436.050 evrov, kar predstavlja 0,5 odstotka vseh sredstev, izkazanih v zbirni bilanci stanja na dan 31. 12. 2017.

Negotovosti, opisane pri osnovnih sredstvih, pri terjatvah za sredstva, dana v upravljanje, in pri kratkoročnih terjatvah do kupcev hkrati vplivajo tudi na stanje splošnega sklada. Zaradi pomembnosti teh negotovosti ni bilo mogoče potrditi izkazanega stanja splošnega sklada v zbirni bilanci stanja na dan 31. 12. 2017.

Računsko sodišče je od Vlade Republike Slovenije, od Ministrstva za infrastrukturo in od Ministrstva za delo, družino, socialne zadeve in enake možnosti zahtevalo *predložitev odzivnega poročila,* v katerem morajo izkazati popravljalne ukrepe za odpravo nepravilnosti.

Ljubljana, 25. septembra 2018